جمهور باشقانی رجب طیب اردوغان دسامبرین 11-ده روسیا پرزیدنتی ولادیمیر پوتین و اوکراینا پرزیدنتی ولودیمیر زلنسکی ایله "تاخیل دهلیزی"نی گئنیشلندیرمک یول‌لارینی موذاکیره ائده‌جک.
بو معلوماتی دؤولت باشچی‌سی "ت.ر.ت ورلد فوروم-2022"-نین آچیلیشیندا ائتدیگی چیخیشیندا وئریب.
روسیا-اوکراینا ساواشی‌نین دونیادا قیدا بحرانی یاراتدیغینی دقته چات‌دیران جمهور باشقانی رجب طیب اردوغان اول‌دن بری بو پروبلئمین اوکراینانین اراضی بوتؤو‌لوگو چرچیوه‌سینده باریش یولو ایله حلینده ماراق‌لی اولوب، باریش اوچون بؤیوک سعی‌لر گؤستریب.
محاربه سببیله اوکراینا و روسیا‌دان کریتیک محصول‌لارین، خصوصیله تاخیلین داشینماسی‌نین آوروپا‌دان افریقایا بوتون اؤلکه‌لره تأثیر ائدن قلوبال ارزاق بحرانینا سبب اولدوغونو ایفاده ائدن جمهورباشقانی اردوغان بحرانین حلی اوچون بازار گونو پوتین و زلنسکی ایله گؤروشه‌جگینی بیلدیریب.
امریکایا "اف-16" آلینماسی ایله باغلی رئاکسیا وئرن پرزیدنت اردوغان "یونانیستانین اگه و آغ دنیزینده‌کی تخریباتچی تشببوس‌لرینی هئچ بیر حسابا چکیلمه‌دن دستکله‌ین‌لره تشککور ائتمدیک و ائتمه‌یه‌جییک. ناتو-دا بیرلیکتییک، اما گلیب یونانیستانین آدا‌لارینی سلاحلا تجهیز ائدیرسینیز، بیز هله ده "ف-16" قیریجی‌لاری مسئله‌سینی پولونو وئردیگیمیز حالدا سیزینله حل ائده بیلمدیک" دئییب.
"تورکیه-نین موباریزه آپاردیغی ترور تشکیلات‌لارینا یاردیم ائدن آوروپا ایله اورتاق گله‌جک قورا بیلمریک"،-دئیه دؤولت باشچی‌سی وورغولاییب.
اونون سؤزلرینه گؤره، آوروپا بیرلیگینه عضولوک مسئله‌سینده رسمی آنکارایا قارشی ایکی یوزلو سیاست حیاتا کئچیریلیب.
"حالبوکی بیز ایکینجی دونیا محاربه‌سیندن سونرا آوروپا ایله امکداش‌لیغی سئچمیشیک. آوروپانین تهلوکه‌سیزلیگی و ریفاهینا وئردیگیمیز دستکی کیمسه اینکار ائده بیلمز. بیزیم فداکارلیغیمیزا رغمن، ترورلا موباریزه‌ده آوروپانین بیزی تک قویدوغونو اصلا اونوتمایاجاغیق. سوریه-نین قوزیی ینده‌کی ترور تشکیلات‌لارینا مین‌لرله یوک ماشینی سلاح و تجهیزات گؤندریلیب. گؤندرن اؤلکه ناتو-دا بیرلیکده اولدوغوموز اؤلکه. ترورچولارلا موباریزه‌میزده هئچ کیم بیزه حساب سورا بیلمز. سرحدلریمیزین تهلوکه‌سیزلیگی اوچون باشلاتدیغیمیز عملیات‌لاری حیاتا کئچیرمک عزمینده اولدوغوموزو هر کسه گؤستردیک"، - دؤولت باشچی‌سی بیلدیریب.
